มูดี้ส์คาดน้ำท่วมไทยทำจีดีพีโตเพียง2.8%
มูดี้ส์คาดน้ำท่วมทำจีดีพีไทยปีนี้เหลือ2.8% แต่จะกลับมาขยายตัว4%ในปี56 เชื่อผู้ผลิตรถยนต์กำไรหด
24 ต.ค. 2554

มูดี้ส์คาดน้ำท่วมทำจีดีพีไทยปีนี้เหลือ2.8% แต่จะกลับมาขยายตัว4%ในปี56 เชื่อผู้ผลิตรถยนต์กำไรหด
มูดี้ส์ อินเวสเตอร์ เซอร์วิส ได้รายงานแนวโน้มเครดิตรายสัปดาห์ โดยคาดว่า ผลิตภัณฑ์มวลรวมภายในประเทศ (จีดีพี) ของไทยในปี2554จะขยายตัว 2.8% หลังจากหดตัวต่อไตรมาสและต่อปีในช่วงเดือนต.ค.-ธ.ค. จากนั้นคาดว่าจีดีพีจะกลับมาขยายตัวเกิน 4% ในปี 2556 




ด้าน นายคริสเตียน เดอ กุซมาน นักวิเคราะห์ของมูดี้ส์ฯ กล่าวว่า แม้แนวโน้มเครดิตของไทยเป็นลบ แต่ไม่น่าจะสั่นคลอนความน่าเชื่อถือของรัฐบาล ซึ่งสอดคล้องกับที่สำนักข่าวดาวโจนส์ที่เคยคาดการณ์ไว้ก่อนหน้านี้ 
มูดี้ส์ฯ ยังได้ออกรายงานอีกฉบับ คาดการณ์ความเสี่ยงของบริษัทผู้ผลิตรถญี่ปุ่นและบริษัทอิเล็กทรอนิกส์ที่มีธุรกิจในไทยว่า ฮอนด้า มอเตอร์ น่าจะมีกำไรจากการดำเนินงานลดลง 10% ในปีงบประมาณนี้ และราคาหุ้นในระดับโลกน่าจะลดลง เพราะน้ำท่วมโรงงาน เช่นเดียวกับ อีซูซุ มอเตอร์ ที่เพิ่งออกรถเชิงพาณิชย์รุ่นใหม่ และมีฐานการผลิตส่วนใหญ่ในไทย 
ขณะที่ นิสสัน มอเตอร์ และ โตโยต้า มอเตอร์ น่าจะไม่เสียหายมาก หากสามารถหาแหล่งผลิตชิ้นส่วนได้จากที่อื่น ส่วน แคนนอน ผู้ผลิตกล้อง น่าจะได้ส่วนแบ่งตลาดจาก นิคอน และ โซนี่ ที่ผลิตกล้องดีเอสแอลอาร์ราคาแพงในไทย